Együttes fellépés

(1998. június 29.),

amelyet a Tanács az Európai Unióról szóló szerződés K. 3. cikke alapján fogadott el, az Európai Unió bel- és igazságügy területén elért vívmányainak a csatlakozni szándékozó országok által történő átvételére, alkalmazására és hatékony végrehajtására vonatkozó közös értékelési mechanizmus létrehozásáról

(98/429/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak K.3. cikke (2) bekezdésének b) pontjára,

tekintettel az Európai Tanács 1993-ban Koppenhágában és 1997-ben Luxembourgban tartott üléseinek következtetéseire,

tekintettel a Tanács 1998. március 19-i brüsszeli ülésének következtetéseire,

mivel kívánatos olyan mechanizmus létrehozása, amely lehetővé teszi a tagállamok és a Bizottság szakértői számára, hogy a Tanács munkájának keretében közösen értékeljék az Európai Unió bel- és igazságügy területén elért vívmányainak a csatlakozni szándékozó országok által történő átvételét, alkalmazását és hatékony végrehajtását;

mivel ezeket az értékeléseket a Bizottságnak figyelembe kell vennie a csatlakozási partnerség prioritásainak és céljainak pontosítása során és az Európai Unió kialakult struktúrájában a bővítésről szóló leendő tárgyalásokkal összefüggésben,

ELFOGADTA EZT AZ EGYÜTTES FELLÉPÉST:

1. cikk

Célkitűzés

(1) A Közösség hatáskörének vagy a tagállamok csatlakozási tárgyalásokkal kapcsolatos álláspontjának meghatározására kialakult struktúra sérelme nélkül, az Európai Unió bel- és igazságügy területén elért vívmányainak az Európai Unió tagjelölt országai által történő átvételének, alkalmazásának és hatékony végrehajtásának közös értékelésére vonatkozó mechanizmust kell létrehozni az alábbi rendelkezések szerint.

(2) Minden tagállam biztosítja, hogy nemzeti hatóságai teljes mértékben együttműködnek ezen együttes fellépés alapján megvalósuló közös értékelési mechanizmus (az értékelési mechanizmus) létrehozásában.

2. cikk

Szakértői csoport

(1) A Tanács eljárási szabályzatával összhangban, az Állandó Képviselők Bizottságának (Coreper) felügyelete alatt létrehozandó szakértői csoport feladata az Európai Unió bel- és igazságügy területén elért vívmányainak a tagjelölt országokban történő átvételéről, alkalmazásáról és hatékony végrehajtásáról szóló közös értékelések készítése és naprakészen tartása.

(2) Egy vagy több tagállam, a Bizottsággal szoros együttműködésben, különleges támogatást nyújthat meghatározott tagjelölt országra vonatkozó átfogó jelentés elkészítésében és fenntartásában, ami az (1) bekezdésben említett értékelések alapját képezné, figyelembe véve a 3. cikk alapján rendelkezésre bocsátott információt.

(3) A szakértői csoportnak kerülnie kell a már vállalt munka megkettőzését és az átfedést az Unió által e téren vállalt más tevékenységekkel.

3. cikk

Az információ összeállítása

(1) Az Európai Unió bel- és igazságügy területén elért vívmányainak a tagjelölt országok által történő átvételével, alkalmazásával és hatékony végrehajtásával összefüggő összes fontos anyagot a tagállamoknak és a Bizottságnak a szakértői csoport rendelkezésére kell bocsátaniuk, hogy a csoport elkészíthesse minden egyes jelölt országra vonatkozóan a közös helyzetértékelést, azt naprakészen tarthassa, és a problémát okozó esetleges területeket meghatározhassa.

(2) Az (1) bekezdésben említett értékelésnek első lépésként különösen az alábbiakon kell alapulnia:

- a tagállamok által egyedileg, illetve közösen biztosított információ, ennek alapja a tagjelölt országokkal folytatott együttműködés során szerzett tapasztalat, beleértve a Schengen keretében rendelkezésre álló információt,

- a tagjelölt országokban működő tagállami nagykövetségek és bizottsági küldöttségek által megfelelően elkészített jelentések, amelyek alapja, szükség esetén, a szakértői csoport által elkészített kérdőívek,

- a Bizottság – a csatlakozás teljes folyamatában betöltött szerepe révén – rendelkezésére álló információ, beleértve a Phare program keretében végzett feladatokról szóló jelentéseket,

- az Európa Tanács jelentései az Európa Tanács keretében létrejött egyezmények és ajánlások végrehajtásáról, vagy a vívmányok tartalma tekintetében fontosnak tekintett bármilyen más forrás.

(3) Ha további információt tartanak szükségesnek, a tagállamok és a Bizottság képviselőiből és szakértőiből ad hoc munkacsoportot alakítanak, egyedi szempontok szerinti további megbízatásokkal, a tagjelölt országok túlterhelése nélkül. Az ilyen küldöttségek létrehozására és összetételére, ütemezésére és hatáskörének meghatározására vonatkozó döntést a Tanács minősített többséggel hozza meg, a szakértői csoport tanácsa alapján és a Bizottsággal való szoros együttműködésben.

4. cikk

Az értékelési mechanizmus fejlődése és eredményei

(1) A szakértői csoport, a Coreper útján és szoros együttműködésben a Szerződés K.4. cikke alapján létrehozott bizottsággal, illetve a bővítési folyamatban érintett más tanácsi testületekkel, az értékelések alakulásáról és eredményeiről a Tanácsnak tesz jelentést. A csoport más érintett tanácsi testületeket ugyancsak folyamatosan tájékoztat tevékenységéről.

(2) A Bizottságot felkérték, hogy a csatlakozási partnerségek prioritásainak és céljainak jelentős helyesbítésére vonatkozó javaslatai során vegye figyelembe a közös értékeléseket, amelyeket az előcsatlakozási stratégia keretében a csatlakozni szándékozó országoknak nyújtandó támogatásról, és különösen a csatlakozási partnerségek létrehozásáról szóló, 1998. március 16-i 622/98/EK tanácsi rendelet [1] 2. cikkével összhangban a tanácsnak kell határozathozatalra benyújtania. Ezeket az értékeléseket az Európai Unió kialakult struktúráján belül a bővítésről szóló leendő tárgyalásokkal összefüggésben is figyelembe kell venni.

5. cikk

Az értékelési mechanizmus felülvizsgálata

A Tanács, legkésőbb egy éven belül ennek az együttes fellépésnek a hatálybalépése után, megvizsgálja az értékelési mechanizmus működését és hatályát, és szükség szerint kiigazítja azt.

6. cikk

Hatálybalépés

Ez az együttes fellépés az Európai Közösségek Hivatalos Lapjában való kihirdetésének napján lép hatályba.

7. cikk

Kihirdetés

Ezt az együttes fellépést az Európai Közösségek Hivatalos Lapjában ki kell hirdetni.

Kelt Luxembourgban, 1998. június 29-én.

a Tanács részéről

az elnök

R. Cook

[1] HL L 85., 1998.3.20., 1. o.

--------------------------------------------------